کراچۍ: عدالت د افغان طالبانو د وژل شوي مشر اختر منصور جاېدادونه په خپله ولکه کې اخستي
د پاکستان د کراچۍ ښار د ترهګرۍ د مقدمو اورېدونکي عدالت د افغان طالبانو د وژل شوي مشر ملا اختر منصور پينځه جاېدادونه په ولکه کې اخستي چې بولۍ ته يې وړاندې کړي.
کراچۍ — د پاکستان ډان ورځپاڼې ويلي ملا اختر منصور په کراچۍ کې پينځه جاېدادونه لرل چې قیمت يا بيه يې د ۳۲ میلينه روپو نه سېوا جوړيږي. د رپوټ ترمخه اختر منصور دغه جاېدادونه په جعلي شناختي کارډ اخستي وو. ملا اختر منصور د کال ۲۰۱۶م د مې په مياشت کې د بلوچستان صوبې په دالبندين سيمه کې د امریکا په بې پايلټه ډرون بريد کې وژل شوی ؤ. د هغه د وژنې د ځای څخه د پاکستان جوړ يو شناختي کارډ ترلاسه شوی ؤ. د پاکستان د مرکزي تحقيقاتي ادارې اېف ايي ای د تېر کال د اسنادو ترمخه ملا اختر منصور د ګل محمد او محمد ولي په نوم جعلي د پېژندګليو، شناختي کارډونه جوړ کړي وو. د رپوټ ترمخه اختر منصور په کراچۍ کې پينځه جاېدادونه چې پکې کورونه او فلېټونه شامل وو اخستي وو. اېف ايي ای په اخترمنصور(محمدولي، ګل محمد)، اخترمحمد او عمار پرضد د ترهګرۍ د مادو لاندې د پېسو راټولولو او مني لانډرنګ، په دوکه او جعلسازۍ د جاېدادونو اخستو د مادو لاندې مقدمې درج کړې وې. د ډان د رپوټ ترمخه عدالت امر کړی چې د اختر منصور جاېدادونه دې په ولکه کې واخستی شي، د بولۍ دپاره دې په ورځپاڼو کې اشتهارونه ورکړی شي. ويل شوي د ۱۱م جون پورې د قضيې اورېدنه ځنډول شوې او عدالت د اورېدنې په نېټه په دغه اړوند جواب غوښتی دی. عدالت د پېښور او کوټې د کمشنرانو نه هم غوښتي چې د اختر منصور د جاېدادونو په اړه ورته مالومات ورکړي.